Tlačová konferencia ZZP SR   14.8.2007, Bratislava
Zásadné pripomienky ZZP SR k navrhovaným zákonom

Návrh nariadenia vlády o verejnej minimálnej sieti (751)

Verejná minimálna sieť by mala byť určená podľa odborných, geografických a demografických kritérií a predovšetkým podľa kritérií kvality a efektivity. Tie však v nariadení chýbajú. Nariadenie zakladá zhoršenie dostupnosti ústavnej zdravotnej starostlivosti a zároveň vytvára diskriminačné podmienky (pre nestanovenie kritérií zaradenia, resp. nezaradenia do siete). Neobsahuje lôžka špecializovaných psychiatrických nemocníc, lôžok CLDZ a sanatórnych špecializovaných klimatických liečební pre dospelých. Nerešpektuje rovnomerné rozvrstvenie poskytovateľov. 
Z navrhnutého prístupu definície pevnej siete vyplýva mnoho nejasností, ktoré možno preukázať položením niektorých elementárnych otázok:

· Bude môcť prevádzkovateľ zavrieť nemocnicu, zaradenú do pevnej siete? 

· Bude môcť Úrad pre dohľad nad zdravotnou starostlivosťou resp. VÚC odňať povolenie zariadeniu v pevnej sieti?

· V akom rozsahu budú zdravotné poisťovne povinné uzatvárať s týmito zariadeniami zmluvy?

· Budú zdravotné poisťovne povinné uzatvoriť zmluvy s poskytovateľmi v pevnej sieti aj vtedy, ak títo nebudú spĺňať minimálne kritériá zdravotných poisťovní (kvalita a efektivita)?

· Aké finančné dopady bude mať vybudovanie oddelení, ktoré dnes tieto zariadenia nemajú a nariadenie vlády ich zaväzuje ich vybudovať do roku 2010? Kto bude tieto štátnou reguláciou indukované dodatočné náklady znášať?

· Bude obrat pacientov na takýchto novovybudovaných oddeleniach dostatočný, aby sa naplnili indikátory kvality a efektivity?

· Kto a akým sankciám bude čeliť, ak poskytovatelia tieto oddelenia do roku 2010 nevybudujú?

Nie je pravdou, že „návrh nariadenia vlády nezakladá zvýšené nároky na štátny rozpočet, rozpočty obcí alebo vyšších územných celkov; nemá finančný, ekonomický, environmentálny vplyv, vplyv na zamestnanosť a podnikateľské prostredie.“ Povinnosť nemocníc vybudovať oddelenia vymenované v bode 1 ods. (3) do 1. 1. 2010 bude predstavovať nároky na financovanie, ktorého vyčíslenie a ani krytie návrh nariadenia neobsahuje. Porovnanie oddelení v navrhovanej pevnej sieti s realitou pritom ukazuje, že do 1. 1. 2010 bude potrebné vybudovať 65 plne personálne i materiálno-technicky vybavených oddelení. Ak by zdroje na budovanie nových oddelení, biochemických a hematologických laboratórií ako aj nových CT mali pochádzať z verejného zdravotného poistenia, tieto potom budú chýbať na úhradu zdravotnej starostlivosti na iných oddeleniach a u iných poskytovateľov. 
Návrh zákona o poskytovateľoch zdravotnej starostlivosti (578)

Zrušenie transformácie zdravotníckych zariadení na akciové spoločnosti
Nesúhlasíme s predloženým návrhom.

Účelom transformácie štátnych príspevkových organizácií na akciové spoločnosti nie je ich privatizácia. Účelom ich transformácie na akciové spoločnosti je zabezpečenie aby všetci poskytovatelia v Slovenskej republike mali rovnaké postavenie a podmienky na vykonávanie svojej činnosti.  Zároveň sa zabezpečí kontrola akcionára aj verejnosti nad činnosťou akciovej spoločnosti a jej štatutárnych orgánov.  Transformáciou na akciové spoločnosti sa vytvorí možnosť vstupu samospráv a univerzít do takýchto poskytovateľov, čo sa môže pozitívne prejaviť na kvalite poskytovanej zdravotnej starostlivosti a pozitívnom prístupe k pacientom. Právna forma akciovej spoločnosti umožňuje vydať zamestnanecké akcie, čím by sa na činnosti a prípadnom zisku takéhoto poskytovateľa podieľali aj zamestnanci. Tým by sa zvýšil pocit zodpovednosti zamestnancov voči poskytovateľovi, voči jeho majetku a aj voči jeho klientom - pacientom.

Pevná a koncová sieť zdravotníckych zariadení
Je nevyhnutné definovať pojmy „pevná“ a „koncová“ sieť.
Návrh zavádza pojmy „pevná“ a „koncová“ sieť v rámci verejnej minimálnej siete poskytovateľov zdravotnej starostlivosti, avšak v ostatnej časti návrhu zákona sa tieto pojmy nepoužívajú. Zároveň z návrhu nie je jasné, kto a ako túto sieť definuje, čo považujeme za podstatné. 

Novela „nariadenia vlády o verejnej minimálnej sieti“, ktorá je v súčasnosti na medzirezortnom pripomienkovom konaní, ani samotné nariadenie vlády nedefinuje „pevnú“ a „koncovú“ sieť, preto oba predložené návrhy žiadame dať do súladu a zároveň žiadame zadefinovať kritériá stanovenia „pevnej“ a „koncovej“ siete.  

Návrh zákona o zdravotnej starostlivosti (576)
Rajonizácia
Návrhu chýba odborné odôvodnenie potreby zavedenia rajonizácie. Je nevyhnutné poznať kritériá, na základe ktorých bude rajonizácia vykonaná a preto je potrebné návrh doplniť o návrh vykonávacieho právneho predpisu. 

Navrhovanou “rajonizáciou” dôjde k uzatvoreniu siete pre všeobecných lekárov, gynekológov a zubných lekárov a z toho vyplývajúce riziká. 
Upozorňujeme na potrebu riešenia prípadov, keď bude niektorý z existujúcich poskytovateľov zdravotnej starostlivosti podliehajúci rajonizácii zrušený, alebo naopak, pri vzniku nového poskytovateľa, ako bude existujúca rajonizácia prispôsobená novým podmienkam. 

Návšteva lekára – špecialistu len na základe odporúčania všeobecného lekára
Nesúhlasíme so zavedením povinnosti odporúčania na vyšetrenie u lekárov – špecialistov

všeobecnými lekármi.
Zavedením navrhovanej povinnosti budú pacienti šikanovaní a všeobecní lekári neprimerane zaťažovaní. Takéto ustanovenie sa totiž týka aj nezmluvných lekárov, súkromných kliník a centier. Obmedzujúco zasahuje taktiež do práv občanov.
Národný register prijímateľov zdravotnej starostlivosti a Národný register základných zdravotných údajov
Domnievame sa, že navrhované ustanovenia sú v rozpore s Ústavou Slovenskej republiky i s medzi​národnými dohovormi, ktorými je Slovenská republika viazaná – ide konkrétne o čl. 16 ods. 1 a čl. 22 ods. 1 Ústavy Slovenskej republiky, čl. 8 Dohovoru o ochrane ľudských práv a základných slobôd (č. 209/1992 Zb.), čl. 17 Medzinárodného paktu o občianskych a politických právach (č. 120/1976 Zb.).
Ustanovenia zavádzajú sústreďovanie obrovského množstva citlivých osobných údajov v rukách jednej inštitúcie, ktorá nedokáže zabezpečiť garanciu dôvernosti týchto údajov. Takáto koncentrácia osobných údajov je neopodstatnená a potenciálne zne​užiteľná.  Okrem toho občania nemajú možnosť toto navrhované povinné monito​rovanie odmietnuť. Je nadbytočné zbierať na NCZI informácie, ktoré zbiera Úrad pre dohľad nad zdravotnou starostlivosťou a zdravotné poisťovne. 

Návrh zákona o rozsahu zdravotnej starostlivosti (577)
Zvýšenie nárokov na zdroje zdravotného poistenia

Trváme na vyčíslení finančných vplyvov na verejné financie. 

Rozšírením rozsahu zdravotnej starostlivosti uhrádzanej na základe verejného zdravotného poistenia dôjde k zvýšeniu nárokov na verejné financie podľa našej kvantifikácie o viac ako 500 mil. Sk (prevencia, kúpele, vakcinácia).  

Proces kategorizácie liekov

Navrhujeme ponechať súčasné znenie. Vykonať však treba viaceré legislatívno – technické úpravy (napr. pre oblasť predpisovania liekov).
Predložené návrhy nepovedú k efektívnej a racionálnej liekovej politike. Ide v podstate o návrat pred rok 2004.  
Návrh zákona o zdravotnom poistení (580)

ZZP má viacero zásadných pripomienok týkajúcich sa technického výkonu zdravotného poistenia.
Žiadosť MZ SR na zrušenie úlohy C.3.uznesenia vlády č. 462 z 23.5.2007

Predložený návrh na zrušenie úlohy „predložiť projekt vytvorenia jednej verejnoprávnej zdravotnej poisťovne zlúčením VšZP a SZP“ je len ďalším konkrétnym príkladom na nekoncepčnosť práce MZ SR, podliehanie politickým a lobistickým tlakom.
MZSR chýba racionálne uvažovanie a minister zrejme podlieha meniacim sa politickým názorom.

Čo je ale oveľa horšie, navrhovateľa nezaujíma názor poistencov dotknutých poisťovní – čo im také alebo onaké rozhodnutie prinesie.  Ak by bol ozajstný záujem o poistenca, tak by navrhovateľ predložil jasnú porovnávaciu analýzu, aké sú silné a slabé stránky, príležitosti a riziká procesu zlučovania. Navrhovateľ zostáva však v rovine všeobecných formulácií a bez akýchkoľvek ekonomických argumentácií.
Je naozaj na zamyslenie, že minister ako člen vlády hlasuje za uznesenie vlády 462 - C3, aby po necelých troch mesiacoch navrhoval jeho zrušenie.

Takýmto spôsobom len zneisťuje poistencov dotknutých poisťovní. 

V konečnom dôsledku takáto nekoncepčnosť krokov zneisťuje celý sektor zdravotníctva.

Aktuálny stav petície občanov SR „za pluralitné a rovnoprávne zdravotníctvo“

Petícia začala 1.8.2007. Za jedenásť dní petičnej akcie sa pod petíciu podpísalo 55 628 občanov.
V súčasnosti prebieha v 30 mestách na tzv. externých petičných miestach a tento týždeň pribudne ďalších 6 miest.  Do konca budúceho týždňa predpokladáme rozšírenie na 50 miest Slovenska.

Pod petíciu sa možno podpísať aj na tzv. interných petičných miestach (spolu ide o 176 pracovísk zdravotných poisťovní Apollo, Dôvera, Európska ZP a Union).

Petíciu podporujú a zapájajú sa do nej aj zdravotnícki pracovníci a mimorezortní zamestnanci.

Požiadavky petície: 
1. Zachovať slobodný výber zdravotnej poisťovne pre občana.
2. Nepresadzovať a ani nepodporovať vytvorenie jednej zdravotnej poisťovne.

3. Zachovať rovnocennosť všetkých štátnych a neštátnych zdravotníckych pracovníkov, nemocníc a zdravotných poisťovní.

4. Zachovať právo dosahovať primeranú odmenu vo forme zisku pre zdravotníckych pracovníkov, nemocnice a zdravotné poisťovne.
